SL Uradni list Evropske unije L 329/40

DIREKTIVA KOMISIJE 2007/73/ES

z dne 13. decembra 2007

o spremembi nekaterih prilog k direktivam Sveta 86/362/EGS in 90/642/EGS glede mejnih vrednosti ostankov za acetamiprid, atrazin, deltametrin, imazalil, indoksakarb, pendimetalin, pimetrozin, piraklostrobin, tiakloprid in trifloksistrobin

(Besedilo velja za EGP)

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Direktive Sveta 86/362/EGS z dne 24. julija 1986 o določanju mejnih vrednosti ostankov pesticidov v in na žitih (1) ter zlasti člena 10 Direktive,

ob upoštevanju Direktive Sveta 90/642/EGS z dne 27. novembra 1990 o določitvi najvišjih dovoljenih vrednosti ostankov pesticidov v in na nekaterih proizvodih rastlinskega izvora, vključno s sadjem in zelenjavo (2) ter zlasti člena 7 Direktive,

ob upoštevanju Direktive Sveta 91/414/EGS z dne 15. julija 1991 o dajanju fitofarmacevtskih sredstev v promet (3) in zlasti člena 4(1)(f) Direktive,

ob upoštevanju naslednjega:

(1) V skladu z Direktivo 91/414/EGS so registracije fitofarmacevtskih sredstev za uporabo na določenih kulturah v pristojnosti držav članic. Take registracije morajo temeljiti na oceni učinkov na zdravje ljudi in živali ter vpliva na okolje. Elementi, ki jih je pri takšnih ocenah treba upoštevati, vključujejo izpostavljenost izvajalca tretiranja in drugih navzočih oseb ter vpliv na kopensko, vodno in zračno okolje ter vpliv na ljudi in živali zaradi uživanja ostankov na tretiranih kulturah.

(2) Mejne vrednosti ostankov (MRL) odražajo uporabo najmanjših količin pesticidov, potrebnih za učinkovito varstvo rastlin, uporabljenih na tak način, da je količina ostankov najmanjša možna in toksikološko sprejemljiva, zlasti glede ocenjenega vnosa s hrano.

(3) Do predložitve podatkov s strani vlagatelja so bile za atrazin začasne MRL določene v Direktivi 86/362/EGS z Direktivo Komisije 2007/7/ES (4). Po nadaljnji preučitvi se je pokazalo, da je za pridobitev podatkov iz poskusov glede ostankov treba omogočiti daljši rok. Zato je primerno, da se podaljša veljavnost začasnih MRL za atrazin.

(4) Mejne vrednosti ostankov za pesticide iz Direktive 90/642/EGS je treba pregledovati in se lahko spremenijo, da se upoštevajo nove ali spremenjene uporabe. Komisija je prejela informacije o novih ali spremenjenih uporabah, zaradi česar je treba spremeniti vrednosti ostankov za acetamiprid, deltametrin, indoksakarb, pendimetalin, pimetrozin, piraklostrobin, tiakloprid in trifloksistrobin.

(5) Država članica je v zvezi z imazalilom obvestila Komisijo o svoji želji po revidiranju nacionalnih MRL v skladu s členom 8 Direktive 90/642/EGS zaradi zaskrbljenosti glede vnosa s strani potrošnikov. Komisiji so bili predloženi predlogi za spremembo MRL Skupnosti.

(6) Doživljenjska izpostavljenost potrošnikov pesticidom, navedenim v tej direktivi, prek živil, ki lahko vsebujejo ostanke navedenih pesticidov, je bila ocenjena in ovrednotena v skladu s postopki in praksami, ki se uporabljajo v Skupnosti, ob upoštevanju smernic, ki jih je objavila Svetovna zdravstvena organizacija (5). Na podlagi navedenih ocen in ovrednotenj je treba določiti MRL za navedene pesticide, da se zagotovi, da sprejemljiv dnevni vnos ni presežen.

(7) Akutni referenčni odmerek (ARfD) je bil določen za acetamiprid, deltametrin, imazalil, indoksakarb, pimetrozin, piraklostrobin in tiakloprid. Akutna izpostavljenost potrošnikov prek vseh živil, ki lahko vsebujejo ostanke navedenih pesticidov, je bila ocenjena in ovrednotena v skladu s postopki in praksami, ki se trenutno uporabljajo v Skupnosti, ob upoštevanju smernic, ki jih je objavila Svetovna zdravstvena organizacija. Upoštevana so bila mnenja Znanstvenega odbora za rastline, zlasti nasveti in priporočila v zvezi z varstvom potrošnikov živil, tretiranih s pesticidi (6). V skladu z oceno vnosa s hrano je treba pri določitvi MRL za navedene pesticide zagotoviti, da akutni referenčni odmerek ne bo presežen. Pri drugih snoveh je ocena razpoložljivih podatkov pokazala, da akutni referenčni odmerek ni zahtevan in da zato kratkoročna ocena ni potrebna.

(8) MRL je treba določiti na spodnji meji analitskega določanja, kadar dovoljene uporabe fitofarmacevtskih sredstev nimajo za posledico zaznavnih količin ostankov pesticidov v ali na živilu ali kadar ni dovoljenih uporab ali kadar uporabe, ki so jih države članice dovolile, niso podprte s potrebnimi podatki ali kadar uporabe v tretjih državah, ki imajo za posledico ostanke v ali na živilih, ki se lahko dajo na trg v Skupnosti, niso podprte s takimi potrebnimi podatki.

(9) Določitev ali sprememba začasnih MRL na ravni Skupnosti državam članicam ne preprečuje uvedbe začasnih MRL za acetamiprid, indoksakarb, piraklostrobin, tiakloprid in trifloksistrobin v skladu s členom 4(1)(f) Direktive 91/414/EGS in Prilogo VI k navedeni direktivi. Šteje se, da je obdobje štirih let dovolj dolgo, da se dovolijo nadaljnje uporabe teh snovi. Potem morajo začasne MRL Skupnosti postati dokončne.

(10) Zato je treba MRL iz direktiv 86/362/EGS in 90/642/EGS spremeniti, da se omogočita ustrezen nadzor in kontrola uporabe zadevnih fitofarmacevtskih sredstev ter da se zaščiti potrošnik. Če so bile MRL že določene v prilogah k navedenim direktivam, jih je primerno spremeniti. Če MRL še niso bile določene, je primerno, da se prvič določijo.

(11) Skupnost se je prek Svetovne trgovinske organizacije posvetovala s svojimi trgovinskimi partnerji glede novih MRL in upoštevala njihove pripombe glede teh vrednosti.

(12) Direktivi 86/362/EGS in 90/642/EGS je zato treba ustrezno spremeniti.

(13) Ukrepi, predvideni s to direktivo, so v skladu z mnenjem Stalnega odbora za prehranjevalno verigo in zdravje živali –

SPREJELA NASLEDNJO DIREKTIVO:

Člen 1

Direktiva 86/362/EGS se spremeni v skladu s Prilogo I k tej direktivi.

Člen 2

Direktiva 90/642/EGS se spremeni v skladu s Prilogo II k tej direktivi.

Člen 3

Države članice najpozneje do 14. junija 2008 sprejmejo in objavijo zakone in druge predpise, potrebne za uskladitev s to direktivo, razen za deltametrin in atrazin, za katera sprejmejo in objavijo zakone in druge predpise do 18. decembra 2007 in za imazalil, za katerega se ti sprejmejo in objavijo do 14. septembra 2008. Komisiji takoj sporočijo besedila navedenih predpisov ter korelacijsko tabelo med navedenimi predpisi in to direktivo.

Te predpise uporabljajo od 15. junija 2008, razen za deltametrin in atrazin, za katera se predpisi uporabljajo od 19. decembra 2007 in za imazalil, za katerega se uporabljajo od 15. septembra 2008.

Ko države članice sprejmejo navedene predpise se sklicujejo na to direktivo ali pa sklic nanjo navedejo ob njihovi uradni objavi. Način sklicevanja določijo države članice.

Člen 4

Ta direktiva začne veljati dvajseti dan po objavi v Uradnem listu Evropske unije.

Člen 5

Ta direktiva je naslovljena na države članice.

V Bruslju, 13. decembra 2007 Za Komisijo Markos KYPRIANOU Član Komisije

(1) UL L 221, 7.8.1986, str. 37. Direktiva, kakor je bila nazadnje spremenjena z Direktivo Komisije 2007/62/ES (UL L 260, 5.10.2007, str. 4).

(2) UL L 350, 14.12.1990, str. 71. Direktiva, kakor je bila nazadnje spremenjena z Direktivo Komisije 2007/62/ES.

(3) UL L 230, 19.8.1991, str. 1. Direktiva, kakor je bila nazadnje spremenjena z Direktivo Komisije 2007/52/ES (UL L 214, 17.8.2007, str. 3).

(4) UL L 43, 15.2.2007, str. 19.

(5) Smernice za napoved vnosa ostankov pesticidov s hrano (pregledane), ki jih je pripravil GEMS/Program za prehrano v sodelovanju z Odborom Codex za ostanke pesticidov, ki jih je objavila Svetovna zdravstvena organizacija leta 1997 (WHO/FSF/FOS/97.7).

(6) Mnenje o vprašanjih v zvezi s spremembo prilog k direktivam Sveta 86/362/EGS, 86/363/EGS in 90/642/EGS (mnenje Znanstvenega odbora za rastline z dne 14. julija 1998); Mnenje o spremenljivih ostankih pesticidov na sadju in zelenjavi (mnenje Znanstvenega odbora za rastline z dne 14. julija 1998) http://europa.eu.int/comm/food/fs/sc/scp/outcome_ppp_en.html

PRILOGA I V delu A Priloge II k Direktivi 86/362/EGS se vrstica za „Atrazin“ nadomesti z naslednjim: Ostanki pesticidov Mejne vrednosti v mg/kg „Atrazin 0,1 (1) ŽITA (1) Začasne MRL, veljavne do 1. junija 2009, do predložitve podatkov o ostankih s strani vlagatelja.“